പാഴൂര് റോഡിലെ വളവുകള് നിവര്ത്താന് പദ്ധതി പിറവം: തൃപ്പൂണിത്തുറപിറവം സംസ്ഥാന പാതയില് പേപ്പതി മുതല് പാഴൂര് വരെയുള്ള റോഡിലെ വളവുകള് നിവര്ത്താന് പദ്ധതി ഒരുങ്ങുന്നു. ഇതിനു വേണ്ടി ഡിപിആര് തയാറാക്കാന് നാറ്റ്പാക്കിനെ ചുമതലപ്പെടുത്താന് അനൂപ് ജേക്കബ് എംഎല്എയുടെ അധ്യക്ഷതയില് ചേര്ന്ന യോഗത്തില് തീരുമാനമായി. പ്രവൃത്തിക്ക് ആവശ്യമായി വരുന്ന തുക ഡിപിആര് എടുത്തശേഷമേ അറിയാന് സാധിക്കുകയുള്ളൂ. ഇത് തയാറാക്കി സര്ക്കാരില് സമര്പ്പിച്ച് അംഗീകാരം നേടാനുള്ള തുടര് നടപടികള് സ്വീകരിക്കുമെന്ന് എംഎല്എ പറഞ്ഞു. അപകട സാധ്യതയുള്ള ആറു വളവുകളാണ് നിവര്ത്തേണ്ടത്. പ്രവൃത്തി പൂര്ത്തീകരിക്കുന്നതിലൂടെ മേഖലയില് ഗതാഗതം കൂടുതല് സൗകര്യപ്രദമായിരിക്കും. യോഗത്തില് എടയ്ക്കാട്ടുവയല് പഞ്ചായത്ത് പ്രസിഡന്റ് കെ.ആര്. ജയകുമാര്, പിറവം മുനിസിപ്പല് വൈസ് ചെയര്മാന് കെ.പി. സലിം തുടങ്ങിയവരും മറ്റ് ജനപ്രതിനിധികളും പൊതുമരാമത്ത് ഉദ്യോഗസ്ഥര് തുടങ്ങിയവര് പങ്കെടുത്തു.